ORDE do 22 de maio de 2005 pola que se convocan premios á innovación educativa para o profesorado e centros sostidos con fondos públicos dependentes desta consellería.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 08/06/2005

As necesidades da sociedade e os cambios na concepción actual dos procesos de ensino-aprendizaxe xustifican que o sistema educativo fomente a participación nos procesos de innovación e investigación, co propósito de introducir novidades e renovar a práctica docente, como elemento de mellora.
A Lei orgánica 10/2002, do 23 de decembro (BOE do 24 de decembro), de calidade da educación, establece no seu artigo 1 os principios de calidade do sistema educativo, entre os cales están o fomento e a promoción da investigación, a experimentación e a innovación educativa, así como a participación dos distintos sectores da comunidade educativa, no ámbito das súas correspondentes competencias e responsabilidades, no desenvolvemento da actividade escolar dos centros, promovendo, especialmente, o necesario clima de convivencia e estudo.
A eficacia da educación depende en gran medida da capacidade do profesorado e do sistema educativo para renovarse de acordo coas novas demandas sociais, as circunstancias sempre cambiantes do alumnado, os novos coñecementos científicos e didácticos e os correspondentes métodos e instrumentos utilizados que potencien o achegamento do sistema educativo á realidade social.
Entre as competencias dos centros educativos atópase o desenvolvemento dos deseños curriculares base, tanto nos seus proxectos como nas súas programacións de aula. Neste marco faise necesario impulsar a innovación educativa e recoñecer o traballo realizado polo profesorado que, individual ou colectivamente, está a levar adiante prácticas educativas innovadoras.
Por outra parte, cómpre que a Administración educativa apoie aqueles proxectos que, con carácter innovador, estean a desenvolver os centros educativos coa finalidade de mellorar a calidade da educación, principalmente cando dean resposta a necesidades do alumnado que requiran de intervencións que vaian máis alá do que poderían cualificarse como respostas ordinarias.
En consecuencia co anteriormente exposto e co propósito de favorecer a elaboración e posta en práctica de proxectos de innovación nos centros educativos de Galicia, incentivando tanto o seu profesorado como os centros dela dependentes, esta consellería
DISPÓN:
Capítulo I
Aspectos xerais
Artigo 1º.-Obxecto da convocatoria.
O obxecto desta orde é a convocatoria de premios á innovación e investigación educativa nas seguintes modalidades:
a) Premios de recoñecemento da actividade innovadora ou investigadora, con aplicación práctica nos centros educativos e que contribúa á mellora da calidade educativa, desenvolvida por profesorado de ensinanzas escolares en exercicio na Comunidade Autónoma de Galicia.
b) Premios a centros educativos para dar continuidade durante o curso 2005-2006, mediante proxectos de innovación educativa, de actividades que estean desenvolvendo no curso 2004-2005.
Artigo 2º.-Dotación económica.
Os premios aos que se alude no artigo anterior estarán dotados economicamente segundo a seguinte distribución:
Modalidade a): un primeiro premio de 4.000 euros, dous segundos de 2.500 euros e seis terceiros de
1.500 euros. A cantidade total destinada a estes premios é, polo tanto, de dezaoito mil euros, e o seu pagamento farase con cargo á aplicación orzamentaria 07.03.323A.640.1 dos orzamentos de 2005, unha vez realizada a retención correspondente. Así mesmo, poderase conceder ata un máximo de cinco accésits, sen dotación económica, se a calidade dos traballos presentados e non premiados así o permite, a xuízo do xurado.
Modalidade b): un máximo de oito premios, que non excederán os 3.000 euros. A cantidade total destinada para estes premios é de dezaoito mil euros, que distribuirá o xurado de acordo cos orzamentos e calidade dos proxectos, e o seu pagamento farase con cargo á aplicación orzamentaria 07.03.323A.640.1 dos orzamentos de 2005.
Artigo 3º.-Prazo de presentación.
O prazo de presentación de candidaturas para as dúas modalidades finaliza o 30 de setembro de 2005.
Artigo 4º.-Composición e funcións do xurado.
1. Os traballos e proxectos que concursen e se axusten a esta convocatoria serán examinados e valorados por un xurado composto polos seguintes membros:
Presidente: o director xeral de Centros e Ordenación Educativa, ou persoa na que delegue.
Vicepresidente: o subdirector xeral de Ordenación Educativa.
Vogais: o subdirector xeral de Inspección Educativa, ou persoa na que delegue, o xefe do Servizo de Ordenación e Innovación Educativa, o xefe do Servizo de Avaliación e Calidade do Sistema Educativo e o xefe do Servizo de Planificación Educativa.
Secretario: un funcionario ou funcionaria do Servizo de Ordenación e Innovación Educativa, que actuará con voz pero sen voto.
2. O xurado, se é o caso, poderá contar co asesoramento de especialistas así como con informes da inspección educativa solicitados previamente pola Dirección Xeral de Centros e Ordenación Educativa.
3. Os premios poderán ser declarados desertos. Con carácter excepcional e por acordo motivado do xurado, o director xeral de Centros e Ordenación Educativa poderá determinar a redistribución da contía de premios declarados desertos entre algúns dos adxudicados, así como entre as dúas modalidades da convocatoria.
Artículo 5º.-Resolución.
1. O prazo máximo de Resolución será o 31 de outubro de 2005, entendéndose desestimadas as solicitudes no caso de non resolverse neste prazo.
2. A proposta de concesión de premios emitida polo xurado elevarase ao conselleiro de Educación e Ordenación Universitaria, para a súa resolución e publicación no Diario Oficial de Galicia.
3. Contra esa resolución, que porá fin á vía administrativa, os interesados poderán interpor recurso potestativo de reposición perante o conselleiro de Educación e Ordenación Universitaria no prazo dun mes, contado a partir do día seguinte ao da súa
publicación no Diario Oficial de Galicia, segundo o disposto nos artigos 116 e 117 da Lei 30/1992, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Artículo 6º
Os destinatarios dos premios teñen a obriga de facilitar toda a información que lles sexa requirida pola Intervención Xeral da Comunidade autónoma, polo Tribunal de Contas e polo Consello de Contas no exercicio das súas funcións de fiscalización e control do destino das axudas.
Artigo 7º.-Recurso.
Contra esta orde os interesados poderán interpor recurso potestativo de reposición perante o conselleiro de Educación e Ordenación Universitaria no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Capítulo II
Premios de recoñecemento á actividade
innovadora ou investigadora do profesorado
Artigo 8º.-Destinatarios.
Poderá participar nesta modalidade, a título individual ou en grupo, o profesorado dos centros dependentes da Consellería de Educación e Ordenación Universitaria ou sostidos con fondos públicos, que estea en activo e imparta docencia nas ensinanzas escolares.
Artigo 9º.-Temas.
Os traballos deberán ter sido experimentados nas aulas e supoñer innovacións curriculares, metodolóxicas ou organizativas, ser orixinais, inéditos (ou polo menos non comercializados), non premiados ou polos que se obtivera bolsa con anterioridade, nin sufragados pola Xunta de Galicia ao abeiro doutros programas, así como ser coherentes coa normativa establecida pola Xunta de Galicia.
Artigo 10º.-Características dos materiais.
1. Os materiais deberanse presentar impresos en papel e en soporte magnético (disquete ou CD-ROM), para facilitar a súa consulta en diferentes ordenadores-servidores de información da rede internet ou facendo uso deles nun ordenador persoal.
2. Os traballos presentados en soporte magnético (CD-ROM) estarán realizados con tecnoloxía que permita a súa visualización nun navegador estándar. No caso de aplicacións informáticas incluirán todos os arquivos necesarios para a resolución da actividade fóra de liña, cos seus correspondentes textos, enlaces, gráficos e arquivos multimedia. Polo tanto, non se valorarán os traballos que inclúan módulos, librarías, subprogramas ou análogos aos que se deba acceder a través da internet.
3. As aplicacións informáticas destinadas ao uso en liña executaranse a partir dunha páxina denominada index.htm que servirá de inicio. Non deberán empregarse letras maiúsculas, acentos, espazos en branco nin outros caracteres especiais nos nomes de ningún dos arquivos (ou carpetas) incluídos nas aplicacións, sexan páxinas, imaxes ou de calquera outro tipo.
Artigo 11º.-Requisitos das solicitudes.
1. Os concursantes deberán presentar o traballo por triplicado (agás aqueles materiais que sexan de reprodución difícil con medios convencionais) e redactado en galego normativo, no rexistro da Consellería de Educación e Ordenación Universitaria, a través das distintas delegacións provinciais ou polas canles establecidas na Lei 30/1992, do 26 de novembro, de réxime xurídico das administracións públicas e do procedemento administrativo común. No caso de proceder ao envío certificado por correo, a instancia que debe acompañar o traballo estará datada e cuñada polo funcionario de correos antes de ser certificada.
Os elementos que se presenten en soporte magnético entregaranse en disquete ou CD-ROM claramente etiquetados.
No caso das aplicacións informáticas irán acompañadas dos correspondentes manuais, impresos en papel así como en formato electrónico de Microsoft Word, Corel WordPerfect ou versión en RTF, que incluirán os seguintes puntos:
-Requirimentos de hardware e software e procedemento de execución da aplicación.
-Guía do profesor, con exposición dos obxectivos educativos que se pretenden, indicación das actividades que se propoñen e dos aspectos curriculares en que se incide.
-Guía detallada da utilización da aplicación polo alumno.
-Descrición, se procede, doutros materiais complementarios (escritos, gráficos, audiovisuais, etcétera).
2. Os traballos deberán ir acompañados da seguinte documentación:
a) Instancia dirixida ao director xeral de Centros e Ordenación Educativa, asinada polo autor ou, se é o caso, polo coordinador responsable do grupo de traballo, segundo o modelo do anexo I desta orde. Nela deberá constar con claridade un enderezo de correo electrónico para as comunicacións pertinentes.
b) Certificación do director do centro educativo no que estea destinado cada profesor, e que deberá incluír o DNI e NRP, acreditativa de que o autor ou cada membro do grupo de traballo presta os seus servizos como persoal docente no devandito centro ou de que estivo destinado neste durante a realización da experiencia.
c) Memoria descritiva da experiencia educativa, dunha extensión máxima de 20 folios (escrita en fonte courier de 12 puntos e con espaciado de 1,5 e sen comprimir os caracteres), que se axustará ao esquema establecido no anexo II.
d) Anexos de descrición dos traballos ou actividades realizados polos alumnos durante a experiencia, se procede.
e) Declaración xurada ou promesa de estar en posesión dos dereitos de publicación, distribución e uso da totalidade da experiencia, materiais ou produtos presentados, de que son inéditos ou, polo menos, non foron comercializados, e de que non foron premiados ou se obtivo bolsa por eles con anterioridade, nin sufragados pola Xunta de Galicia ao abeiro doutros programas.
f) Cada participante debe achegar unha copia compulsada do seu DNI e unha certificación bancaria de que é titular da conta declarada na solicitude.
3. No caso de que os autores non dispoñan da plena titularidade dos dereitos do traballo presentado terán que achegar un escrito asinado polos posuidores deses dereitos declarando a aceptación das bases deste concurso, con mención explícita ás condicións que figuran no artigo 13º desta orde.
O feito de que un produto necesite facer uso para o seu funcionamento de software comercial e/ou os seus dereitos para a súa distribución non poidan ser cedidos polo concursante será motivo suficiente para a súa exclusión do concurso.
Artigo 12º.-Criterios de valoración.
O xurado seleccionará os traballos tendo en conta os seguintes criterios:
-O carácter innovador, tanto pola creatividade e orixinalidade do deseño pedagóxico como pola metodoloxía e recursos empregados.
-A calidade da investigación ou avaliación previa que dea fundamento ao traballo.
-A calidade do deseño didáctico, materiais e presentación gráfica.
-A aplicabilidade e capacidade de contribuír á mellora da formación do alumnado.
-A transferibilidade a outros contextos educativos para a súa utilización por outro profesorado e alumnado do mesmo nivel, etapa ou curso.
-A capacidade para ser difundido.
Artigo 13º.-Certificación.
A Administración educativa recoñeceralle ao profesorado autor dos traballos premiados ou con mención de accésit, mediante expedición de certificado persoal, as actividades de innovación realizadas no marco desta convocatoria. Estas últimas terán, ao abeiro do punto 2º do artigo 25 da Orde do 3 de setembro de 2001, pola que se regula a convocatoria, recoñecemento, certificación e rexistro das actividades de formación permanente do profesorado e se establecen as equivalencias das actividades de investigación e das titulacións (DOG do 10 de setembro), a consideración de actividades de formación permanente do profesorado.
Así, terase en conta para cada traballo a equivalencia de 50 horas, que nas autorías colectivas se distribuirán, segundo as porcentaxes declaradas na solicitude, entre o profesorado para o que se declare unha participación igual ou superior ao 10%, cunha certificación individual non inferior a 10 horas.
Artigo 14º.-Pagamento dos premios.
1. O pagamento do importe correspondente aos premios farase por transferencia bancaria a nome do autor ou autora se o traballo é individual. No caso de que sexa colectivo o pagamento farase a todos os integrantes do grupo segundo as porcentaxes de participación declaradas na solicitude.
2. Os premios estarán suxeitos á retención fiscal correspondente.
Artigo 15º.-Publicación.
A presentación a esta convocatoria implicará, no caso dos traballos premiados, a cesión a favor da Consellería de Educación e Ordenación Universitaria por un período de dous anos dos dereitos de edición, así como a renuncia aos dereitos de propiedade intelectual correspondentes a unha primeira edición.
No caso de que, nese período, os autores decidisen publicar os traballos premiados por outras vías, deberán solicitar o permiso correspondente á Dirección Xeral de Centros e Ordenación Educativa. De ser a resposta positiva, na publicación deberá constar expresamente o premio ou accésit de que foi obxecto.
Os autores quedarán comprometidos a realizar as modificacións precisas nos documentos finais e/ou subministrar os arquivos de código fonte necesarios para que poidan ser publicados total ou parcialmente no formato máis adecuado.
Artigo 16º.-Retirada da documentación.
Os interesados ou os seus representantes legais poderán retirar a documentación dos traballos non premiados, na Dirección Xeral de Centros e Ordenación Educativa, no prazo de catro meses a partir da publicación da resolución de concesión desta convocatoria no Diario Oficial de Galicia. Transcorrido o citado prazo procederase á súa destrución.
Capítulo III
Premios a centros para o desenvolvemento
de proxectos de innovación educativa
Artigo 17º.-Destinatarios.
1. Poderán participar nesta convocatoria os centros públicos dependentes da Consellería de Educación e Ordenación Universitaria nos que se impartan ensinanzas de réxime xeral.
2. Cada centro educativo participante deberá elaborar un proxecto de innovación, redactado en galego normativo, que incluirá un orzamento de gastos, para ser desenvolto no curso 2005-2006 por profesorado destinado no centro como continuidade de actividades realizadas no curso 2004-2005 e que formaran parte da Programación Xeral Anual. Un profesor deberá actuar como coordinador do proxecto.
3. Poderán incluírse como gastos previstos unicamente investimentos de carácter inmaterial, tales como os seguintes: de estudo ou investigación, investimentos en campañas formativas ou informativas á comunidade escolar, de promoción das actividades ou de realización de mostras ou exposicións.
Tamén poderán incluírse todos os gastos relacionados co desenvolvemento da actividade tales como dietas e gastos de locomoción, materiais non inventariables, subministracións, comunicacións, así
como todos aqueles non susceptibles de seren materializados en activos.
Polo tanto, non se poderán incluír gastos en investimentos de carácter inventariable tales como materiais de transporte, mobiliario, equipamento informático e outros susceptibles de transformarse en activos.
Artigo 18º.-Temas.
1. Os proxectos poderán versar sobre calquera aspecto que, de xeito innovador, permita a mellora da calidade da educación a través de actividades que sexan desenvoltas co alumnado.
2. Consideraranse temas prioritarios os seguintes:
-A promoción de condutas tolerantes e da mellora da convivencia.
-A mellora da atención á diversidade do alumnado, de xeito particular o procedente do estranxeiro ou pertencente a minorías étnicas.
-A mellora das habilidades cognitivas de carácter lectoescritor, resolución de problemas ou adquisición de hábitos de estudio do alumnado en situacións de desvantaxe socioeducativa.
-A mellora das competencias lingüísticas do alumnado en idiomas estranxeiros.
Artigo 19º.-Características dos materiais.
1. O proxecto deberá ser elaborado por un mínimo de catro profesores con destino definitivo no centro, un dos cales deberá ser o coordinador, e deberase presentar, por triplicado, impreso en papel e en soporte magnético (disquete ou CD-ROM).
2. O proxecto deberase presentar no rexistro da Consellería de Educación e Ordenación Universitaria, a través das distintas delegacións provinciais ou polas canles establecidas na Lei 30/1992, do 26 de novembro, de réxime xurídico das administracións públicas e do procedemento administrativo común. No caso de proceder ao envío certificado por correo, a instancia que debe acompañar o traballo estará datada e cuñada polo funcionario de correos antes de ser certificada.
Artigo 20º.-Requisitos das solicitudes.
1. Os proxectos deberán ir acompañados da seguinte documentación:
a) Instancia dirixida ao director xeral de Centros e Ordenación Educativa, asinada polo director do centro, segundo o modelo do anexo III desta orde.
b) Certificación do secretario do centro da aprobación do proxecto polo Claustro e o Consello Escolar.
c) Memoria descritiva do proxecto, dunha extensión máxima de 20 folios (escrita en fonte courier de 12 puntos e con espaciado de 1,5 e sen comprimir os caracteres), que se axustará ao esquema establecido no anexo IV.
d) Informe do inspector do centro educativo, no que deberá acreditar que o proxecto é continuidade de actividades que se estean a desenvolver no centro e incluídas na Programación Xeral Anual.
Artigo 21º.-Criterios de valoración.
O xurado seleccionará os proxectos tendo en conta os seguintes criterios:
-A capacidade para crear, innovar e/ou integrar prácticas educativas novidosas, eficaces e sustentables.
-O grao de impacto na mellora da calidade da educación do alumnado do centro.
-O grao de implicación da comunidade educativa do centro: profesorado, familias, alumnado e, de ser o caso, outros profesionais.
-A capacidade para crear un clima de ensino caracterizado polo entusiasmo pola aprendizaxe, altas expectativas e resultados sustentables.
-O establecemento de obxectivos adaptados ao alumnado, baseados no coñecemento preciso das súas necesidades e capacidades, tomando en consideración a variedade de situacións educativas.
-A continuidade do proxecto en cursos vindeiros.
-A capacidade de ser desenvolvido noutros centros educativos de características semellantes.
Así mesmo, terase en conta as características socioeducativas do alumnado ao que estea dirixido cada proxecto.
Artigo 22º.-Pagamento, xustificación e memoria.
1. Os premios outorgados serán transferidos aos centros nun único pagamento, no período correspondente ao exercicio económico de 2005.
2. Os centros receptores dos premios deberán remitir á Dirección Xeral de Centros e Ordenación Educativa, antes do 30 de xuño de 2006, unha memoria das actividades desenvolvidas, elaborada polo coordinador do proxecto, co visto e prace da dirección do centro, e que tamén se incluirá na memoria final que se remite á inspección educativa.
Esta memoria pedagóxica recollerá o grao de cumprimento dos obxectivos propostos, as actividades desenvolvidas, o grao de implicación do centro e da comunidade educativa, a produción de materiais, se os houbese, a avaliación realizada do proxecto e as previsións de futuro.
3. A non entrega no prazo sinalado da memoria poderá ser causa de revogación das cantidades asignadas. Nese caso, o centro deberá proceder ao reintegro da cantidade percibida, sen prexuízo das responsabilidades que se poidan derivar.
4. O incumprimento total ou parcial dos proxectos ou das condicións que se tiveron en conta para a súa concesión poderá dar lugar á anulación ou modificación da contía do importe concedido.
Disposicións derradeiras
Primeira.-Autorízase a Dirección Xeral de Centros e Ordenación Educativa para ditar as disposicións necesarias no desenvolvemento desta orde.
Segunda.-Esta orde entrará en vigor a partir do día seguinte ao da súa publicación.
Santiago de Compostela, 22 de maio de 2005.
Celso Currás Fernández
Conselleiro de Educación e Ordenación
Universitaria